Kommer oor psigiatriese fasiliteite in GautengArgieffoto Die DA het sy kommer uitgespreek oor die toestand van fasiliteite vir geestesgesondheidpasiënte by Gautengse hospitale na aanleiding van ŉ verslag wat vandeesweek deur die Suid-Afrikaanse Menseregtekommissie (MRK) uitgereik is. Dié verslag is uitgereik ná ŉ besoek aan die George Mukhari-hospitaal in Pretoria. Jack Bloom, die DA se woordvoerder vir gesondheid in Gauteng, het gesê die verslag beklemtoon ŉ algehele probleem met vertraagde opknappingswerk van geestesgesondheidsale by verskeie Gautengse hospitale aan die hand van onbevoegde kontrakteurs. Volgens Bloom is 37 pasiënte tydens die MRK se besoek in die geestesgesondheidsafdeling van die George Mukhari-hospitaal behandel. Dié afdeling is egter net vir 14 pasiënte toegerus. Die pasiënte word ook versteur deur lawaai en indringende kontrakteurs wat die fasiliteit probeer opknap. “Pasiënte gebruik een bad in ŉ isolasievertrek wat bedoel is vir onbeheerbare pasiënte. Daar is ook ŉ gat in die muur waar diere kan inkom,” het Bloom in ŉ verklaring gesê. Volgens Bloom laat die geestesgesondheidsafdeling van die Charlotte Maxeke-hospitaal in Johannesburg ook veel te wense hoor met dié afdeling wat veronderstel was om reeds tien jaar gelede voltooi te wees. Die opknappingswerk van die Helen Joseph-hospitaal in Johannesburg is ook drie jaar agter skedule. Bloom het die Gautengse departement van gesondheid aangemoedig om die aanbevelings wat die MRK gedurende besoeke gemaak het ter harte te neem. “Dit is baie ontstellend dat pasiënte met swak geestesgesondheid steeds sleg behandel word in Gautengse hospitale, selfs ná die Esidimeni-tragedie waar 144 pasiënte weens verwaarlosing gesterf het,” sê hy.